VENDIM
Nr. 16, datë 20.1.2021

MBI ÇMIMIN VJETOR TË BLERJES SË ENERGJISË ELEKTRIKE QË DO T’U PAGUHET PRODHUESVE EKZISTUES ME PËRPARËSI PËR VITIN 2021

Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar; nenit 22, të ligjit nr. 7/2017 “Për nxitjen e përdorimit të energjisë nga burimet e rinovueshme”, dhe vendimit të Këshillit të Ministrave (VKM) nr. 687, datë 22.11.2017 “Për miratimin e metodologjisë së përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi”, i ndryshuar me VKM-në nr. 396, datë 13.5.2020 “Për disa ndryshime në vendimin nr. 687, datë 22.11.2017, të Këshillit të Ministrave, ‘Për miratimin e metodologjisë për përcaktimin e çmimit vjetor të blerjes të energjisë elektrike, që do t’u paguhet prodhuesve ekzistues me përparësi’”, si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016, Bordi i ERE-s, në mbledhjen e tij të datës 20.1.2021, mbasi shqyrtoi relacionin me nr. 9/11 prot., datë 16.1.2021, të përgatitur nga Drejtoria e Tarifave dhe Çmimeve, mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021,

KONSTATOI SE:

- Bordi i ERE-s, me anë të vendimit nr. 270, datë 28.12.2020, la në fuqi vendimin nr. 94, datë 8.6.2020, “Mbi çmimin e aplikueshëm për prodhuesit ekzistues me përparësi për vitin 2020, në zbatim të ndryshimeve të miratuara me VKM-në nr. 396, datë 13.5.2020”, deri në miratimin e një çmimi nga ERE, mbështetur në publikimin e raportit vjetor të Bursës Hungareze të Energjisë (HUPX), si dhe publikimet e Bankës së Shqipërisë për kursin e këmbimit lekë/EUR.
- Meqenëse raporti vjetor i tregut të ditës në avancë (HUPX/DAM) të Bursës Hungareze të Energjisë, si dhe publikimet e Bankës së Shqipërisë për kursin e këmbimit lekë/EUR janë të publikuara në faqet e tyre zyrtare, në vijim të vendimit të Bordit të ERE-s nr. 270, datë 28.12.2020, paraqiten llogaritjet për çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021.
- Nga të dhënat e raportit vjetor të Bursës së Energjisë së Hungarisë (HUPX) është marrë çmimi mesatar vjetor i tregut të ditës në avancë (HUPX/DAM) të energjisë elektrike në profilin bandë (baseload) për vitin 2020 i cili rezulton në vlerën 39.00 euro/MWh.
- Nga të dhënat e deritanishme të publikuara nga Banka e Shqipërisë mbi kursin e këmbimit lekë/EUR, për çdo muaj të vitit 2020 rezulton se kursi mesatar i këmbimit për vitin 2020 të jetë 123.77 euro/lekë.
- Nisur nga elementët e përcaktuar më sipër dhe në zbatim të formulës përllogaritëse të pikës 3, të VKM-së nr. 687, datë 22.11.2017, në lidhje me metodologjinë e përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi, llogaritjet reflektohen si më poshtë:
- Pu= 39.00/1000 * 1.2 * 123.77 = 5.7924 lekë/kWh.
- Ndërkohë, në germat “ç” dhe “d”, të pikës 2, të VKM-së nr. 687, datë 22.11.2017, përcaktohen kufijtë minimalë dhe maksimalë të çmimit të blerjes së energjisë elektrike nga prodhuesit ekzistues me përparësi, të cilët janë përkatësisht: jo më i ulët se çmimi i miratuar nga ERE për vitin 2016 dhe jo më i lartë se 15% e çmimit të miratuar nga ERE për vitin 2016. 
Meqenëse nga llogaritjet e kryera, çmimi i llogaritur sipas formulës së cituar në metodologji rezulton me i ulët se çmimi i miratuar nga ERE për vitin 2016, sipas parashikimeve të germës “ç”, të pikës 2, të VKM-së së sipërpërmendur, çmimi vjetor i blerjes së energjisë elektrike që do t’u paguhet prodhuesve ekzistues me përparësi për vitin 2021 rezulton ai prej 7.448 lekë/kWh.
Për gjithë sa më sipër cituar, Bordi i ERE-s

VENDOSI:

1. Çmimi vjetor i blerjes së energjisë elektrike, që do t’u paguhet prodhuesve ekzistues me përparësi për vitin 2021 të jetë 7.448 lekë/kWh. 
2. Me publikimin e raportit vjetor të Bankës së Shqipërisë për vitin 2020, në rast se kursi i këmbimit lekë/EUR do të rezultojë i ndryshëm nga vlera e publikuar deri në marrjen e këtij vendimi, ERE do të korrigjojë çmimin vjetor të blerjes së energjisë elektrike, i cili do t’u paguhet prodhuesve me përparësi për vitin 2021.
3. Drejtoria e Tarifave dhe Çmimeve të njoftojë aplikuesin për vendimin e Bordit të ERE-s.
[bookmark: _GoBack]Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

